Δύο λόγια τώρα για τον παραδοσιακό τρόπο καλλιέργειας της γης και για την άρδευση των γαιών, ζήτημα για το οποίο ο Σ. Ασδραχάς στην πρόσφατη Ελληνική Οικονομική Ιστορία κάνει κάποιες πολύ σημαντικές επισημάνσεις. Ως γνωστόν, οι αγροτικές τεχνικές παρουσιάζουν μακραίωνη σταθερότητα. Στο χώρο της Ανατολής οι αγροτικές τεχνικές και γενικά ο τρόπος καλλιέργειας της γης παρουσιάζουν την περίοδο αυτή καθυστέρηση σε σχέση με τη δυτική Ευρώπη. H καθυστέρηση αυτή είναι ένας κοινός τόπος για τους δυτικούς παρατηρητές (ταξιδιώτες και προξένους), χωρίς ωστόσο να απουσιάζουν και θετικές κρίσεις για κάποιες ιδιοφυείς τεχνικές. Τούτο οφείλεται στο ότι οι ξένοι παρατηρητές κρίνουν με βάση τις εμπειρίες που μεταφέρουν από τις χώρες τους.